Kjendisoppfinner skiller seg – feirer til sommeren
Gründer, oppfinner og TV-kjendis Erik Alfred Tesaker (44) og kona har skilt lag. Begge bekrefter bruddet overfor VG. – Vi kommer til å ha en svær fest i sommer med gode venner. Da skal vi feire alt det vakre som har vært, sier Erik Alfred Tesaker på telefon. Det tidligere ekteparet har vært sammen i 20 år og gift i snart 19, forteller han. Tesaker er blant annet kjent fra NRK-serien «Oppfinneren».  I 2020 vant han realitykonkurransen «Farmen kjendis» på TV 2. Samme året åpnet han og Ellen Marie Tesaker (44) sin egen Oppfinnerpark. – Vi ser på det som en bragd at vi har klart 20 år sammen. Vi ser ikke på bruddet som et nederlag, vi synes bare det er vakkert at vi har hatt så mange fine år sammen. Vi er kjempetakknemlige, understreker han. I en pressemelding de også har postet på Instagram ber det tidligere ekteparet om «forståelse og respekt for det valget og tiden familien er i». – Samtidig ser vi frem til et nytt, spennende kapittel hvor vi skal følge og heie på hverandre som bestevenner, skriver de. – Vemodig og fint Bruddet skal ifølge paret være udramatisk. De kommer til å fortsette å jobbe sammen, sier Erik Alfred Tesaker til VG. – Det er alltid litt vanskelig med et brudd, men vi er verdens beste venner. Dette virker nok mer dramatisk for andre enn for oss, tror oppfinneren. – Vi har bare kommet til et veikryss. Vi ønsker å gi hverandre mer frihet. Det er vemodig og fint. «Farmen kjendis»-vinneren og Ellen Marie fant hverandre i en felles drøm om å ha et liv på småbruk. Etter bare én uke som kjærester planla de bryllup. – Hun så ut som en alv som kom ut av skogen, fortalte Erik Alfred i et tidligere VG-intervju. – Det var en klassisk kjærlighetshistorie. Det var spesielt fra første stund, sa Ellen Marie i det samme VG-intervjuet. – Et eventyr Familien Tesaker dukket opp i TV-ruten og fikk suksess med NRK-programmet «Oppfinneren» i 2016. Serien følger oppussingen av en 1800-tallsgård i Gyland i Vest-Agder. Samtidig får seerne lære om Erik Alfreds oppfinnelser og livet i Handverksfabrikken – en vanndrevet trevarefabrikk fra 1920 med smie og lager. Det tidligere paret har to sønner og en datter på 13, 15 og 17 år sammen. Bruddet har kommet snikende. – De siste årene har vi levd mer og mer som gode venner. Vi har fin dialog med ungene, sier Erik Alfred Tesaker. – Vi har fått til mye sammen og har tre fantastiske barn. Det har vært et eventyr. Nå ser vi frem til å følge hverandres eventyr mer fra sidelinjen. Se video: Zendaya gikk viralt med VG-reporter: – Det er deg!
TV-kjendis Erik Alfred Tesaker (44) og kona Ellen Marie Tesaker har skilt lag etter 20 år sammen. De bekrefter bruddet overfor VG og planlegger en stor fest til sommeren. Det tidligere paret vil fortsette å jobbe sammen og forblir venner.